paragraph_text: Zagrebački električni tramvaj (kratica ZET) je trgovačko društvo u izravnom vlasništvu Grada Zagreba, zaduženo je za organizaciju prijevoza putnika u javnom gradskom prometu na području Grada Zagreba i ostalih dijelova Zagrebačke županije (područje grada Zaprešića, Velike Gorice i okolnih općina). Prijevoz putnika ZET obavlja tramvajima, klasičnim, zglobnim i mini autobusima različitih proizvođača i izrade i uspinjačom, a do sredine 2007. godine i žičarom koja je trenutno izvan funkcije (trenutno je u izgradnji nova). Također, ZET organizira prijevoz školske djece i prijevoz osoba s invaliditetom posebno opremljenim kombijima i prijevoz turista turističkim autobusima isključivo u ljetnim mjesecima posebno prerađenim autobusima prilagođenim turistima s ugrađenim virtualnim vodičem na osam jezika. Turistički autobusi trenutno ne prometuju zbog pandemije koronavirusa.